b"\n_START_ARTICLE_\nNapoleon II\n_START_PARAGRAPH_\nNapoleon II ehk Napol\xc3\xa9on Fran\xc3\xa7ois Joseph Charles Bonaparte, tuntud ka kui Reichstadti hertsog (20. m\xc3\xa4rts 1811 \xe2\x80\x93 22. juuli 1832), oli Napoleon I poeg ja l\xc3\xbchikest aega Prantsusmaa keiser._NEWLINE_Napoleon II s\xc3\xbcndis oma isa ja Austria keisri Franz I t\xc3\xbctre Marie Louise pojana ning nimetati kohe p\xc3\xa4rast s\xc3\xbcndi Rooma kuningaks. 1814 ja 1815, kui Napoleon I kaks korda v\xc3\xb5imust loobus, andis ta trooni oma pojale, kuid tema valitsusajad ei kujunenud pikaks, sest liitlased otsustasid taastada Bourboni d\xc3\xbcnastia v\xc3\xb5imu. Et Napoleon II oli Franz I lapselaps, viidi ta Austriasse, kus talle anti 1818. aastal Reichstadti hertsogi tiitel. Austrias hakati teda kutsuma Franziks. Napoleoni elu polnud kerge, sest ta oli sisuliselt pantvang ning k\xc3\xb5igest 21-aastaselt suri ta Sch\xc3\xb6nbrunni lossis tuberkuloosi._NEWLINE_Enamik Euroopa riike ei tunnustanud Napoleon II Prantsusmaa keisrina, ent tema onupoeg Charles-Louis-Napol\xc3\xa9on Bonaparte v\xc3\xb5ttis 1852 v\xc3\xb5imule saades nimeks Napoleon III, et r\xc3\xb5hutada Bonaparte'i d\xc3\xbcnastia j\xc3\xa4rjepidevust ja v\xc3\xb5imu."